Parlement moet ‘loslippige’ Cele oor verkrag-opmerking ondersoekBheki Cele, minister van polisie. (Foto: GCIS) Die DA vra die parlement se gesamentlike komitee oor etiek en ledebelange om Bheki Cele, minister van polisie, te ondersoek vir sy opmerking dat ŉ verkragtingslagoffer “gelukkig was” om net deur een man verkrag te word. Cele het ná die opspraakwekkende Krugersdorp-verkragtings in ŉ onderhoud met eNCA gesê verskeie van die vroue is etlike kere verkrag en “die een 19-jarige was gelukkig, as dit as gelukkig beskou kan word, om deur een man verkrag te word”. 1. Bheki Cele is a certifiable moron. 2. Is this how the police think about rape? That victims in South Africa are lucky when they’re only rapped by one person? Is this the state of our nation? pic.twitter.com/jgaXaR8oDT — Mudzuli Rakhivhane (@Mudzuli_Rakhi) August 2, 2022 Die verkragting verlede maand het plaasgevind toe ŉ groep van 12 vroue, onder wie sangeresse, modelle, aanbieders en ŉ grimeerkunstenaar en tien mans besig was met die verfilming van ŉ musiekvideo in West Village, naby Krugersdorp, toe hulle oorval is deur ŉ groep gewapende mans wat in komberse geklee was. Sommige van die vroue is verkrag en die groep is beroof. Cele se opmerking het ŉ herrie ontketen en die DA sê ŉ week nadat hy die gewraakte uitlating gemaak het, het die minister nog nie verskoning daarvoor gevra nie. Pres. Cyril Ramaphosa het steeds ook nie sy “loslippige” minister berispe nie. “Ons glo Cele se ‘gelukkig om nie verkrag te word nie’-opmerking is absoluut onaanvaarbaar en gevaarlik. Dit versterk ŉ kultuur om vroulike verkragtingslagoffers te blameer of die skuld tussen hulle te verdeel en impliseer dat daar ŉ soort dankbaarheid veronderstel word by vroue wat Suid-Afrika se verkragtingspandemie – wat buite beheer is – vryspring,” sê Nazley Sharif, die DA se woordvoerder oor vroue, die jeug en mense met gestremdhede. Die DA sê die opermerking is net nog ŉ bewys van Cele se ongeskiktheid vir die pos van minister van polisie. “Dit is so in teenstelling met sy ampseed as parlementslid, so ŉ skandelike uitlating vir ŉ minister en ŉ skadelike siening vir die samelewing, dat dit ŉ parlementêre ondersoek deur die gesamentlike komitee oor etiek en ledebelange regverdig,” sê Sharif. Die DA vra dat Cele ondersoek word vir die verbreking van sy ampseed en die gedragskodes wat op hom van toepassing is. “Ons gee nog ŉ keer vir pres. Ramaphosa die geleentheid om min. Cele te veroordeel en te betig en selfs beter, om hom eens en vir altyd die trekpas te gee sodat die polisie van sy mislukkings gered kan word.” Die tientalle mans, vermoedelik onwettige mynwerkers, wat ná die aanval aangekeer is, verskyn na verwagting Maandag weer in die landdroshof. Tot dusver is nie enige van hulle egter nog met die verkragtings verbind nie. Die polisie het sedertdien verskeie operasies in die gebied uitgevoer in ŉ poging om stabiliteit in die gebied te verseker. Talle gemeenskappe in die omgewing het ook op hul eie na die onwettige mynwerkers, bekend as zama-zamas, begin soek en onder meer huise afgebrand waar misdadigers glo skuil.